b"\n_START_ARTICLE_\nHurtigl\xc3\xb8p p\xc3\xa5 sk\xc3\xb8yter i Norge\n_START_PARAGRAPH_\nHurtigl\xc3\xb8p p\xc3\xa5 sk\xc3\xb8yter regnes som en av Norges mest tradisjonsrike og eldste idretter og som en av Norges nasjonalidretter. Hurtigl\xc3\xb8p var Norges mest popul\xc3\xa6re idrett til 1960-tallet; spesielt popul\xc3\xa6r i byene. Sk\xc3\xb8ytel\xc3\xb8peren Axel Paulsen (1880-tallet) var en av landets f\xc3\xb8rste idrettsstjerner. Oscar Mathisen (aktiv 1907\xe2\x80\x931929) oppn\xc3\xa5dde ogs\xc3\xa5 en popularitet som bare kan m\xc3\xa5les mot nasjonalhelter som Fridtjof Nansen og Roald Amundsen. Nansen selv var en vel s\xc3\xa5 habil sk\xc3\xb8ytel\xc3\xb8per i sin ungdom og konkurrerte blant annet mot Axel Paulsen, som begge var medlemmer av Christiania Sk\xc3\xb8iteklub, n\xc3\xa5 Oslo Sk\xc3\xb8iteklub. Hjalmar Andersen (\xc2\xabHjallis\xc2\xbb) oppn\xc3\xa5dde en lignende popularitet etter krigen. Sk\xc3\xb8ytel\xc3\xb8peren Knut Johannesen (\xc2\xabKupper'n\xc2\xbb, aktiv 1951\xe2\x80\x9364) ble i 1964 k\xc3\xa5ret til \xc2\xabNorges beste idrettsut\xc3\xb8ver gjennom tidene\xc2\xbb gjennomf\xc3\xb8rt av Norges R\xc3\xb8de Kors og Sportsjournalistenes klubb da han sto p\xc3\xa5 h\xc3\xb8yden av karrieren. I likhet med Hjalmar Andersen under Vinter-OL 1952, tok Johann Olav Koss gull p\xc3\xa5 de tre lengste distansene, 1\xc2\xa0500, 5\xc2\xa0000 og 10\xc2\xa0000 meter, under Vinter-OL 1994. I tillegg til \xc2\xabHjallis\xc2\xbb og Koss er Ivar Ballangrud ogs\xc3\xa5 vinner av 3 gull i samme Olympiske leker i 1936._NEWLINE_Norsk sk\xc3\xb8ytesports hovedorganisasjon er Norges Sk\xc3\xb8yteforbund (NSF). NSF ble stiftet 27. februar 1893 og er Norges nest eldste s\xc3\xa6rforbund. Arbeidernes Idrettsforbund (stiftet 1924, sl\xc3\xa5tt sammen med Norges Idrettsforbund 1940) hadde ogs\xc3\xa5 hurtigl\xc3\xb8p som en av sine viktigste idretter."